Ole Birk Olesen (LA), 2023-12-05:
Vi har været igennem et forløb, hvor anklagemyndigheden har rejst tiltale mod en tidligere, vel egentlig stadig nuværende chef for Forsvarets Efterretningstjeneste for at have begået landsforræderi ved at sprede fortrolige oplysninger.
Det samme har anklagemyndigheden gjort mod en tidligere forsvarsminister, Claus Hjort Frederiksen.
Denne tiltale er blevet droppet, så det, der står tilbage, er blot: Der er ingen sag, ingen dom, men blot at Danmark er blevet omtalt i udlandet som et sted, hvor tidligere forsvarsministre og tidligere forsvarsefterretningstjenestechefer har spredt fortrolige oplysninger om vores samarbejde med fremmede lande, og at der er blevet ført sag mod dem af den siddende regering, og at denne sag er droppet.
Det har ifølge en række eksperter i sikkerhedspolitik gjort skade på Danmarks anseelse i udlandet.
Vi er kommet ind i det forløb, fordi der er en regering, der har besluttet, at vi skulle derind.
Regeringen har besluttet det, fordi regeringen er chef for anklagemyndigheden og anklagemyndigheden har forhørt sig hos regeringen, om anklagemyndigheden skal gå den her vej.
Derfor er vi nogle, der synes, at denne regering har optrådt dårligt for Danmark og amatøragtigt, og at denne sag igen viser, at landets statsminister, Mette Frederiksen, ikke er en dygtig beslutningstager, men agerer i panik, når der sker ting i Danmark som corona og også den her sag.
Derfor vil vi gerne have en redegørelse for, hvad der er sket i det her forløb.
Det er ikke for at fælde en juridisk dom, for det er jo ikke sikkert, at der har foregået noget ulovligt, men for at fælde en politisk dom, både her i Folketinget og i offentligheden, om, hvorvidt statsministeren og hendes regering har været deres opgave voksen og har truffet de rette beslutninger for Danmark.
Den regering, der er nu, som har den samme statsminister i spidsen, ønsker ikke, at der skal redegøres for det her forløb; den ønsker ikke, at offentligheden skal vide, hvilket ansvar statsministeren har haft, hvilket ansvar hendes justitsminister har haft, hvilket ansvar regeringen som et kollektiv har haft.
Derfor insisterer denne regering på, at man snævert skal undersøge, om der er taget usaglige hensyn i henhold til juraen, når man har forfulgt denne sag, altså om der er blevet begået ulovligheder.
Det er det, sagen handler om.
Alle de ord, vi hørte før og under valgkampen i 2022 fra bl.a. partiet Venstre og partiet Moderaterne, om, at det her skulle undersøges til bunds, så vi vidste, hvad der var foregået, er nu trukket tilbage, i lyset af at Venstre og Moderaterne er indtrådt i fru Mette Frederiksens regering.
, hvis alle partier, som i valgkampen sagde, at de ønskede en grundig undersøgelse af det her, havde gjort i Folketinget, hvad de sagde i valgkampen de ville gøre.
Men det ønsker Venstre og Moderaterne ikke, og derfor er der ikke flertal, hvis alle folketingsmedlemmer fra Socialdemokratiet, Venstre og Moderaterne gør, som de får dikteret af deres partiledelse, når vi skal stemme om det her på torsdag.
Imidlertid er der en mulighed for, at der er nogle, der vil forfølge deres overbevisning, og så kan vi have et flertal for den her undersøgelse, som vi foreslår i oppositionen.